# Can Culleres

Can Culleres era un fàbrica del Poblenou de Barcelona, de la que només es conserva l'edifici d'oficines situat al xamfrà dels carrers de Roc Boronat i de Pallars, catalogat com a bé amb elements d'interès (categoria C). El seu nom popular prové del fet que hom hi fabricava coberts de taula. Tot i això, també s'hi fabricaven cartutxos, primer per a l'exèrcit republicà, i després per a l'exèrcit franquista.

## Història

El 1912, Joaquim Ribera i Barnola va fundar una empresa dedicada a la fabricació de coberts de taula, amb fàbrica a la Rambla de Poblenou (aleshores Passeig del Triomf), entre els carrers de Pujades, Lutxana (avui Roc Boronat) i Pallars, ocupant gairebé dues illes del Pla Cerdà. El 1921, l'empresa va adoptar la forma jurídica de societat anònima Metales y Platería Ribera.
El 1947, l'enginyer industrial Joan Vallvé i Creus, director tècnic de l'empresa i casat amb una Ribera, va projectar un nou edifici d'oficines, i el 1951, s'encarregà de l'ampliació fins al xamfrà del carrer de Pallars.
A partir del 1954, els arquitectes Josep Martorell i Oriol Bohigas van projectar la resta de naus a l'interior d'illa (actualment enderrocades), i entre 1958 i 1959 també s'encarregaren dels blocs d'apartaments per als treballadors de la fàbrica al carrer de Pallars, 299-317. A més dels habitatges socials, els treballadors gaudien d'altres beneficis, com ara colònies per als fills a l'estiu, o galls dindi vius per Nadal.
El 1984, l'empresa va començar a cotitzar en borsa quan la producció de coberts ja havia estat traslladada a una altra fàbrica (Industrias Reunidas de Sallent) i la fàbrica del Poblenou es dedicava a la fundició de metalls, fabricació de monedes, tubs de refrigeració i components per a la fabricació d'armament, automòbils i la indústria electrònica en general. Ofegada pels deutes, va fer suspensió de pagaments el 1985 i va tancar a finals de la dècada. La majoria de les naus, van ser enderrocades, una primera part ràpidament després del tancament per a poder perllongar el carrer de la Llacuna, i la resta, excepte l'edifici administratiu, va desaparèixer el 2009.

## Descripció

De planta baixa i dos pisos, destaca per la seva sobrietat formal, presenta un cos central, ubicat al xamfrà, que predomina per la seva alçada respecte a les dues ales laterals i pels grans finestrals de factura racionalista. A les façanes es combinen parament d'obra vista amb paraments estucats amb línies incises que simulen carreus, i una successió de pilastres i grans finestrals que doten la façana d'un ritme de mercada verticalitat. Cal destacar els dos fanals originals de metall que encara es conserven emmarcant la porta d'entrada.

## Referències

* ↑ «Metales y Platerías Ribera (Can Culleres)». Catàleg de Patrimoni. Ajuntament de Barcelona.
* ↑ Lusa, Guillermo. Els inicis de l'enginyeria nuclear a Barcelona. (Tesi doctoral). Barcelona: Universitat Politècnica de Catalunya, 2002, p. 230.
* 1 2 «Poblenou: èxit de la primera Ruta “crítica” pel barri». Indymedia. Assemblea de Joves del Poblenou.
* ↑ Martínez, Félix; Oliveres, Jordi. Jordi Pujol: en nombre de Cataluña (en castellà). Random House Mondadori, 2005, p. 139. ISBN 9788483065990.
* 1 2 3 4 «Metales y Platerías Ribera (Can Culleres). Rambla de Poblenou 59-61 (1912-1986)». Barcelofília (blog). Miquel Barcelonauta, 31-05-2014.
* ↑ «La nissaga catalana que va passar de fabricar pessetes a gestionar euros». Diari Ara, 15-10-2017.
* ↑ AMCB, Q127 Foment 14711/1947.
* 1 2 3 4 «Metales y Platerías Ribera (Can Culleres)» (pdf). Elements i edificis industrials inclosos a la Modificació del Pla especial de Protecció del Patrimoni Arquitectónic Històrico-artístic de la Ciutat de Barcelona, Districte de Sant Martí, patrimoni industrial del Poblenou. Proposta. Ajuntament de Barcelona, fitxa 136, 3-2006. Arxivat de l'original el 20-02-2015.
* ↑ Amores Chaves, Ferran «Les promocions d'habitatges d'iniciativa patronal al Poblenou». Revista Icaria. Arxiu Històric del Poblenou, 12, 200, pàg. 12-13. Arxivat de l'original el 2014-12-18.

## Enllaços externs

* «Metales y Platerías Ribera (Can Culleres)». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* «Metales y Platerías Ribera (Can Culleres). Rambla de Poblenou 59-61 (1912-1986)». Barcelofília (blog). Miquel Barcelonauta, 31-05-2014.